作者：洪咨夔
词牌/韵律：贺新郎

paragraphs: 露洗秋光透。
指岷峨、无边峭碧，与君为寿。
万里同随琴鹤到，只愿人情长久。
尽头白、眼青如旧。
从臾功名三尺剑，倚函关、风雨蛟龙吼。
谈笑取，印如斗。
从今尽展眉峰皱。
看诸郎、翩翩黄甲，班班蓝绶。
一簇孙枝扶膝下，翠竹碧梧争秀。
便嘉庆、图中都有。
花影婆娑清昼永，护新凉、更著丝簧手。
欢未尽，剩添酒。